open-index/open-wikipedia-markdown huggingface dataset:
Juanvachem Dusrem Potr

## Juanvachem Dusrem Potr
**Second Epistle of [[John]]**

#### Juanvachem Dusrem Potr

Hea Dusrea Potracheo kolpona ani bhas Poilea Potrachea kolpona ani bhaxe sarkeoch. Poilem Potr borounchem poddlem teach karonnank lagun hem-I Dusrem Potr borounk poddlem mhollear zata. Chodd korun, poilea xenkddeachea xevottak tem boroilem.

Hem Potr eke vinchun kaddlole ostorek boroilam. Thoddea xastriam pormannem, ti ostori ek khasgi bail: dusream pormannem ti ostori ek khunna : ti ghoddie ak’khi Povitr-Sobha vo Dhaktte Aziechi ek kherit sobha khunnaita ziat.

Zankam hem potr boroilem, tankam Juanv tanchea thir bhavarthak lagun vakhannta ani, koxttanchem inam’ zoddun gheunche khatir, tim xevottak porian bhavarthant thir ravunk zai mhonn sangta. Ekamekacho mog korunk to tankam ulo korta, punn khorea Kristi dhormachea virodhiam kodde tannim kosloch sombond samballcho nhoi mhonn to tankam xiddkaita.

#### Hea Potrachi manddavoll oxi :

Prostavna : 1 – 3

Pritimog sogtta-von xrextt-vorto : 4-6

Khotte xikovnncher add xiddkavnni : 7-11

Sompadnni : 12-13

## Polleiat
Second_Epistle_of_John

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Juanva Pormannem Jezu Kristachem Xubhortoman

**Gospel of John**

Juanv Jezucho mogacho xis. Tannem boroil’lem Xubhvortoman char-ui Xubhvortomanam modem nimannem. Jezun tka Aplo Dhormdut zaunk vionchun kaddlo tedna, to tornno-danddgo aslo, punn bhov utar piraiek to pavlo. Efez xarant xembor vorsam porian to jielo ani thoich Zannteanchea magnneank kam diun tannem aplem Xubhvortoman boroilem.

Juanv ani tacho bhav Jakob, Zebedevache put, Bethsaida nograntle; dog-ui aplea bapai borabor maslli marpacho dhondo kortale. Te Juanv Batistache xis asle ani Nazaretcho Jezu Judev lokak Devan bhasailolo Soddvonnar mhonn te tache koddchem xiklole. Jezun Aplo pattlav korunk apoil’lea modem te poile. Magir vinchun kaddlolea Bara Dhormdutam modem he dog-ui asle.

Pedru borabor Somia Jezucho khol onnbhov tankam mell’llo. Eke kherit bhaxen Juanv Jezucho prannmitr, ani dekhunnuch “ Jezucho mogacho xis” mhonn taka nanv poddlem. Nimannea Jevnnar tachi svat hench dakhoita. Khursar prann soddchea velar Jezun Aple avoik Juanvache adhin keli, ani Juanvan he “aple” avoik aplea ghora vheli. Heach khatir, tachea Xubhvortomanant unch atmik jivitachi khobor asa zalear, ami ojap zaunk favona. Aplea Xubhvortomanacho hetu khud Juanvan spoxttponnim sangla : “ Jezu khoreponnim Krist ani Devacho Put mhonn tumi bhavarth dhorche khatir ani bhavarth dhorun Tachea nanva vorvim tumkam Jivit mellche pasot……” (20/30) Hem sot ruzu korche khatir, Juanv Jezuchea thoddea ojapanchi ani hea ojapam borabor mell’llole Jezuche xikovnnechi khobor korta. Vachpi her tin Xubhvortomanam vollkhotalim mhonn to zanno aslo dekhun, tantum kitem unnem asa tem to aplea Xubhvortomanant bhorun haddta. Punn hantunt to sogllem mukhel vixoia khala dovorta ani ho vixoi bariksannin iskuttaun dita.

## Polleiat
*Gospel_of_John
*Books_of_the_Bible
*Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Joshua achem Pustok

## Joshua achem [[Pustok]]
**Book of Joshua**

Joshuachem Pustok
Joshuachem Pustok tin bhagamnim vanttun ieta :

**Poilo bhag :**

Bhasailolo Ganv jikhun ghetat 	Ovesvor 1 – 12

**Dusro bhag :**

Kullam modem des vantt’tat	Ovesvor 13- 21

a)	 Jordana udente vatten aslolo des	13/1-33

b)	Jordana ostomte vatten aslolo des 	14/1 – 19/51

c)	Asro gheupachim xaram		20/1-9

d)	Levitanchim xaram			21/1-45

**Tisro bhag :**

Joshuachea jivitachi vat sompta	Ovesvor 22- 24
	
a)	 Udentichim kullam aplea desant portotat	 22/1-34

b)	Joshuacho nimanno nirop (farewell address) 23/1-16

c)	Shekem desant korar novsortat		 24/1-33

Judevanche porompore pormannem hem pustok Joshuan borounk na. Moizesachea mornna uprant Joshuachea fuddariponna khal Israelitamnim, Kanaan desacher akromonn kelem tem hea pustokachi kheritai zaun asa. Hea pustokant vornniloleo kaim mhotvacheo ghoddnneo he porim asat :

i)	Jordan nod utrop

ii)	Jeriko xar jikhun ghevop

iii)	Ai xar jikhun ghevop

iv)	Deva ani porje modem korar.

Hantli ek mhotvachi voll mhollear, “Punn Sorvesporachi seva korunk tumi toiar nant zalear, konnachi kortoleat tem aizuch venchun kaddat…. Punn hanv ani mhojem kuttumb Sorvesporachi seva kortoleanv.” (24/15).

## Polleiat

Book_of_Joshua

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Jonas achem Pustok

## Jonas achem [[Pustok]]
**Book of Jonah**

Dusrea provadianchea pustokam poros, Jonasachem pustok ek kothon. Hukum' moddta toslea provadiachi hea pustokant kanni asa. Poilim-poilim to aplem deivik karia chukounk proitn korta ani magir aple opekxe add aplem karia iesesvi zalam mhonn do Devak tokrar korta. Hea dhaddsachea vaurantlo vir monis razanchea dusrea pustokant asa (2Raz. 14/25) zo Jeroboam' II hache razvottke kallar jielo. Hea pustokacho hetu mhollear vachtoleak mouza haddunk ani borabor xikounk. Sorvesporan taka
Niveneh xarant vochunk sanglolem. Nineveh xar hem Israelachea dusmana, Assiriechem mukhel xar aslem. Punn ho sondex gheun Jonasak thoim vochunk naka aslem. Kiteak Dev Ninevehcho kednanch bhosm korcho na mhonn taka khatri asli. Tori punn aple khuxe add tannem Devachea utrak pallo dilo. Punn xevottak taka ekdom’ dukh bhogli kiteak, tannem bhosm zatolo ho zo sondex dilolo tea pormannem ghoddlem na.

Devak aple rochnnecho khun mog asa hem hea pustokant disun ieta. Punn tea von chodd mhollear Dev itlo doiall ani movall ki To aple porjeche je dusman asat tancho porian bhosm korunk fattim ravta. Portench zalear tankam bhogxita, tankam novena suttka dita, hem hea pustokant disun ieta.

## Polleiat

Book_of_Jonah

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Joel achem Pustok

## Joel achem Pustok
**Book of Joel**

Hem pustok don vibhagamnim vanttlam. Poilea vibhagant toll akromonn korun Judacho ibadd kortat. Hea pasot magnnem ani vilap korunk ulo kela. Haka Sorvespor zobab dita ani sonkoxtt bond zaun subham’ponn porot ietolem mhonn bhas dita; (1/2-2/27). Dusro bhag raxttranchi mon’subi zatoli ani Israelachem ani Sorvesporachem zoit zatolem mhonn sangta (ov. 3-4). Sorvesporachea Disachi khobor ani 3-4 ovesvoracho vixoi hea donui bhagancho ekchar samballta (1/15; 2/1-2. 10-11). Toll zaun asat Sorvesporachi fouz, zankam sorvesporachem formonn vevharant ghalunk pattoileat. Hea vorvim Sorvesporacho Dis ietolo ani sogllim magnnem ani mon bodlop korun soddvonn onnbhovtolim.

Poilea ani dusrea ovesvorant prachitachea sevadhormachi kheritai asa ani deivik bhogsonneache bhasavnnem te somptat. Dekhunuch Joel provadi eka Mondirant aplem muniarponn choloitalo mhonn kollun ieta.

Devache porjecher, Atmeachem subham’dennem dhaddtolom (3/1-5). Zaun asa Moizesachea magnneank zobab (Lok. 11/29). Jedna Kristachea Xisancher Atmo denvta tedna hem bhakit Novea Korarant sakar zata. Pedru hea vixim ak’kho utaro vachun sangta : (D.I.2, 16/21), Joel, Pon’nasavea disacho provadi. To Mon bodolop korunk ulo martolo-i provadi. Toxench to upas ani magnnem korunkui ulo marta

## Polleiat

Book_of_Joel

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Job achem Pustok

## Job ache Pustok
**Book of Job**

Job Devak polleunk ani aikunk anvddevun anvddeta ani Tachea tonddantlo ilo-so tori zobab axeun ravta. Sorvespor Dev aplea kortubanchem nitivontponn Jobakh kollit korina. Punn, dusrea ordan, Aple thav naxil’le zannvaiecher ani mit-mer naxil’le podvecher khol niall korunk sorvespor Dev Jobak apoita (38-41). Ani ucharabhaile Dev-Rochnnarache ojapvont manddavolli mukhar, Job gopchup ogo ravta ani tachea monant matui savronant tim Devachim koutik vismitam polleun, apli vhodd chuk manun gheta ani Devacher Aplo bhavarth ani visvas odik kholaita ani thiraita.

“Mujya gineanan atthapunk zaina toslim devachim ojapam vismitam…..” (42/3). Hea tachea bhavarthachea somorponna uprant, dev Jobak portun bhurgim dita ani tachi dan-dovlot, bhattam-bensank dupett vaddoita. Ani tachea tegam ixttank khoraien xiddkaita.

Heo khol xikovnneo ani sogllea mon’xank lagu zatolo deivik sondex ditolem pustok, Pordesa uprant chodd korun xastri sangtat te porim, panchvea xenkddeache survatek Kristi xoka adim uzvaddak ailem.

Tacho mukhel sondex mholler : devache nitivont ievzonne pormannem, bore ani promannik-ui monis sonstole ani koxtt bhogtole ani tanchea koxtt-upodream vorvim Dev tanchea nix bhavarthachi ani visvaxiponnachi topasnni korta. Tankam xevottak inam’ melltolem. Mon’xachea ihan gineanan Devacho ghutt ani vatto somzunk-atthapunk zainant. Ho sonvsar ani hi srixtti choloitolea sorvzannar ani Sorvpodvedar Deva mukhar ihan’vikaien ami sorpottchem ani Taka amchea koxttam-trasamnim, onnbhovun, Tachea bollachi mogall asnneachi ani zannvaiechi nomrutaien vollokh gheunchi (42/5). Atam Job xiklo Devache rochnneche manddavollin khoim ti tachi svat ani to konn to Sorvpodvedara Deva mukhar !

Joba bhaxen ami sodanch udgarchem : “Somian mhaka dilem, Somian portun vhelem, Somiachem nanv sudoiv zaum !” (1/21).

## Polleiat

Book_of_Job

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Jeremias achem Pustok

## Jeremias achem [[Pustok]]
**Book of Jeremiah**

Jerusaleachea xezareak jietolea iadniki ghorabeant, Jeremiasacho zolm 646 vorsa Kristi Xoka adim zalo. Dusrea khoincheach provadia poros, Jeremiasachea jivitachi ani tachea sobhavachi amkam odik bori khobor asa. ( 19/1 – 20/6; 26; 36; 45; 28-29; 51/59-64; 34/8-22; 37-44). Jeremias apunnuch aplim kumsaram sangta (11/18 – 12/6; 15/10-21; 17/14-18; 18/18-23; 20/7-18). Hea vorvim Jeremiasachea bhavnnancho onnbhov chakunk mellta. 626-267 vorsa, Jeremias tornnatto aslo tedna Devan taka apoilo (1/2). Judachi razvottki choltali tedna Jeremiasan akantachea kallak fuddo kelo, Jeremiasan provochonam kelim, dhomkavnneo dileo, nisontton zatoleachim bhakitam kelim, eka-fattlean ek ietolea Davidachea kulliechea razank tannem khoraien xittkavnneo dileo. Magir taka piddapidd ditat ani bondkhonnint ghaltat. Jedna Jerusaleachem nisontton zalem tedna Jeremias aplea ixtta Gedalia borabor Palestinant ravlo. Kaldeikaramnim, Gedaliak rajpak mhonn nemlolo. Uprant Gedaliacho khun kelo tedna bhieun thodde Judev apnna borabor Jeremiasak gheun Ejiptak pollun gele. Chodd korun to Ejiptak melo.

Jeremias provadiak Devan ‘umttunk ani moddun uddounk, nas korunk ani khala uddounk, bandunk ani vompunk’ apoilolo’ (1/10). ‘Zulum’ ani Nisontton’ him tachea sondexachim mukhel utram aslim (20/8). Jeremias ek xanticho monis, tori-I apleach lokancher, razancher, iadnikancher, khottea provadiancher, raxttracher porian to sodanch zhogddim ani vad kortalo (15/10). Taka ek karia dilolem ani hea kariak lagun taka zaitem sonschem poddlem punn he zobabdarek tachean na mhonnunk zalem na (20/9). Tannem apli dukh-khont magnneant vornnili : “ Mhaka sodanch dukh-khont kiteak ?’ (15/18).

Koxttam vorvim Jeremias nitoll zalo ani Devak ukto zalo. Novea Korarachea bhakitant spoxtt korche poilim (31/31-34), Jeremiasan bhitorlo kallzacho dhorm pall’llo. Heach pasot to Kristanvank ekdom’ lagim ani mogacho zaun asa. Hea khasgi dhormank lagun to poramporik xikounnecher novena chintunk laglo : Dev kalliz polleta (11/20) ani dhor ekleak tachea vaura pormannem mozuri dita (31/29-30); Patka vorvim Deva lagim ixttagoth (2/2) asa ti tutt’ta (4/4; 17/9; 18/12).

**Jeremiasachem pustok don bhagamnim vanttum ieta :**

Poilea bhagant Juda ani Jerusalea add dhomkavnnio asat 1/1 – 25/13

Dusrea bhagant raxttra add kelolim bhakitam asant, 25/13-38; 46-51

## Polleiat

Book_of_Jeremiah

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Jakobachem Potr

## Jakobachem Potr
**Epistle of James**

#### Jakobachem Potr

Pauluchea tera Potram bhair, Hebrevank boroil’lem potr, toxench anik sat “Katolik” mhonnlolim Potram asat : ek Jakobachem, don Pedruchim, tin Juanvachim ani ek Judasachem.

Povitr-Sobhechea purvilea xenkddeam thaun hea sogllea Potrank “Katolik” mhonnttat, kiteak mhollear, Juanvachem Dusrem ani Tisrem Potr mat bhairaun, tancho ulo ani xikovnn fokot omkea-omkea ganvche povitr-sobhek nhoi, punn somest Kristi lokank, ak;khe Povitr-Sobhek. Him “Katolik” potram puskoll Kristi sobhank dhaddlolim prosidhi potram (circular letters) mhonnum-ieta.

Survatek thaun Kristi lokan hem Potr “ Jakoban, somiachea bhavan” boroilem mhonn manun ghetlam. Hea Potrachi bhas, borovpachi rit ani xikovnn pollelear, hea Potracho boroinnar Adlea Korarant ekdom’ gholl’llolo ani xubhvortomanache xikovnnent ghott aslolo ek Judev mhonn gomta.

Tem kedna boroilem tem sarkem sangunk kotthin. Punn choddkorun, tem sumar 60vea tem 62vea vorsa boroilem-xem dista. Jakob “Ximpoddlolea Bara Kullank”, Mhonnge Palestina bhair aslolea Kristanvank, boroita; punn to fokot Judev lokantlea Kristanv zal’leank dolleam mukhar dovorta mhonn sangunk hea Potrant kai mellona.

Onbhavarthiam modem jietana, tankam tallnnio ani addkholli sampoddtat tanchi khobor taka asli ani, ek atmik bapui koso, bhavarthant tankam cholounk ani uzvadd diunk to vavurta. Dekhun, hea potracho xevott mhollear khorem Kristanv jivit jieunk ek xiddkavnni.

#### Hea Potrachi manddavoll oxi :

Prostavna : 1 : 1

Bhavarth ani zannvai : 1 : 2-8

Goribponn ani girestkai : 1 : 9-11

Kosak lavop ani tallnni : 1:12-18

Devachem Utor aikop ani pallop : 1 : 19-27

Girst ani gorib bhavam-bhoinnim modem vegllochar korpacher add xiddkavnni : 2 : 1 – 13

Bhavarth ani kornnio :	2: 14-26

Kristi mon’xam ani jibechi domavnni : 3 : 1-18

Kristi mon’xam ani sonvsar ; 4 : 1-5:6

Veg-veglleo bud’di : 5: 7-20

## Polleiat
Epistle_of_James

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Izaias achem Pustok

**Book of Isaiah**
]

Izaias provadi 765 vorsa Kristi Xoka adim zolmolo. Uzziah raza 740 vorsa melo ani jedna Izaias Jerusaleachea mondirant aslo tedna taka provadiachem apovnnem ailem. Israel ani Juda him raxttram Devak ovisvaxi zalim dekhun tankam khast koxi hea donui raxttranchem nisontton zatolem mhonn porgott korunk Izaias provadiak karia dilem (6/1-13), challis vorsam tannem aplem muniarponn choloilem. Hea kallar, Assiria koddlean Israelak ani Judak dhomki poddtali. Izaias provadiacho kall amchean char bhagamnim vanttum ieta :

# Poilo kall thoddea vorsancho – taka provadiachem apovnnem ailem tem Ahaz raza zai meren 736 Kristi Xoka adim. Hea kallant Izaias broxttacharacher add nixed martalo. (1-5).
# Damasacho raza, Razon ani Israelacho raza Pekah Assiriachea raza Tiglath-Pileser III hache add zhuzunk, Judachea razachem mon volloitat. Jedna to nakarta tedna te tacher hol’lo korta ani to Assisriechea razacho adar magta. Ho sogllo gondoll vattaunk, Izaias modesti zata (7/1 – 11/ 9).
# Ahazan, Tiglath-Pileserak mozot kor mhonn ulo marlo : Hea vorvim Judak Assiriecho alaxiro mell’llo ani ut’torechea razvottkechem 734 vorsa nisontton vegim zalem. 721 vorsa, Samariechem-I nisontton zalem. 716 vorsant Ahazachea zagear Hezekia raza zalo. To ek bhoktivont raza aslo ani novsornni korunk vavurtalo. Magir rajkaronn zalem. He pavtt, Ejiptkaramnim, Assirie add zhuzunk sohokar dilo. Izaiasan tankam Devacher visvas dovrunk ulo kelo. (14/28-32; 18; 20; 28/2-22; 29/1-14; 30/8-17).
# Thoddo kall ogeponnan sarlea uprant, Izaisan 705 vorsa novena bhakit kelem. Judacho raza, Jerusaleachi bazu ghetolo ani Izaiasan taka sohor dilo ani Devacho adar astolo mhonn taka bhas dili. Khorem mhollear kainch nuksann zaunk na. tachim kaim bhakitam mhollear ¼-9; 10/5-15, 27b-32; 14/24-27 ani Ov. 28-32. 700 vorsa uprant Izaiasache karkirdachi khobor mellona. Manassechea kallar tacho khun zalo mhonn Judevanchi porompora sangta.


Isaiah Wall.jpg|Isaiah 2:4 is taken as an unofficial mission statement by the United Nations. (Isaiah Wall in Ralph Bunche Park, a New York City park near UN headquarters)
William Strutt Peace 1896.jpg|Peace, 1896 etching by William Strutt, based upon I1:6,7
Isaiahverse.jpg|Izaias 2:4 “zhuzachi toiari korcho na” vo zhuz korunk xikcho na


## Polleiat
*Book_of_Isaiah
*Books_of_the_Bible
*Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Itihasachim Pustokam

**Book of Chronicles 1 and 2** 
 
Itihasachim donui pustokam Israelachea itihasavixim choddxeo noveo vostu xikhoinant. Ji khobor Razanchea ani Samuelachea pustokamnim mellta tich khobor matxi veglle nodrentlean boroupean dilea. Mhollear apnnank zai teoch ghoddnio venchun kaddleat ani ekdom bore toren boroileat. Toxench survatecheo von’xavolli, utpoti ani lokgontti hea pustokanchea adaran boroileat.

Devak visvaxi ravun, mhollear Moizesan diloli somurt pallun ani khorea monan Devachi bhokti kelear Judev lokancho fuddar porzollit zatolo mhonn boroupi dakhounk sodta.

Itihasachea pustokacho boroupi zaun asa Jerusaleantlo ek Levit, To Devmondirachi bariksannen khobor dita. Tachea boroupant zaitea Iadnikanchi toxench Gavpi ani Dar rakhnne mukheli zago ghetat. Davidachea fuddaripona khal, Israelachim bara kullam ektthaim ieunk tache otrek. Sogllim mhollear onbhavarthi legun Devachea Mondirant ieun magnnem korunk zai mhonn to boroita. Taka ‘Israel’ mhollear Devachea bhavartheancho somudai. Hea Devan zaitim vorsam poilim he porje lagim korar kelolo ani Davida udexim to povitr korar novsorlolo. Ak’khea desant zor soglleamnim fokt ekuch dis Devachi Somurt asa toxi pall’lli zalear ‘Messias’ ietolo mhonn lok mhonnttalo

Vonxavolli		-	1lt. 1- 9

Sauluchem Moronn	-	1lt. 10/1-14

Davidachi razvottki	-	1lt. 11

## Polleiat
*Books_of_Chronicles
*Books_of_the_Bible
*Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Hosea achem Pustok

## Hosea achem [[Pustok]]
**Book of Hosea**

Jeroboam’ Dusro hachea hata khal Hosea provadiachem muniarponn suru zalem. Jeroboam hache uprant ietolea razanche razvottkentui, Hoseachem muniarponn chalu urlem. Punn Hosea, Samariachem nisontton (721) polleunk urunk na so dista. Israelak ho ek khonticho kall zalo, Assirien tancher zoit melloilem (734-732), bhitorlo bondd, pondra vorsam modem char razancho khun ani dhormik toxench noitik broxttachar choddot ravlo.

Hoseachea jivitachi thoddi mhaiti mellta (Ov. 1-3) Hosea eke ostore lagim logn zalolo. To ticho khub mog kori punn ti taka ovisvaxi zata; Hoseak ticho mog asta ani tichea mogachi porikxa ghetlea uprant tika to porot apli potin mhonn gheta. Hoseacho ho dukhest onnbhov eke bhaxen Sorvespor Aple porje lagim vagta tachi khunna. Israel Devachi potin ovisvaxi zali ani aplea deivik poticho krodh apnnancher ghetlo. Devacho mog togta toslo; to tika xikxa ditolo khoro punn oxem korun to tika porot apnna-xim haddun tanchea poilea mogacho sontos tika novena ditolo.

Poilech pautt, Israela-xim Devacho sombond logna vorvim dakhoila. Tache porgottnnecho vixoi mhollear deivik mog. Lok hem sarkhem somzunk na. oronneantlo bhangaracho kall ekpautt somplo mhonnttoch, Israel Devak ovisvaxi zali. Raiall ghoranneank, Hosea khoraien gunneanvkari korta. Devache khuxe add Raza kele ani Devache venchun kaddlole porjek kirkollaili. Iadnik lokak nisonttonachi vat dakhoitat. Amos provadia porim, Hosea oniticher ani hinvxecher add uloita punn dhorma add zatolea vaittacher to nettan uloita. Betelant zata ti Sorvesporachi bhozonn zaun asa murtipuja; Sorvesporak thir mog zai, ‘kiteak mhaka iodn naka, visvaxi mog zai hom’ nakat, Devachi vollokh zai’ (6/6). Mhonnttoch, xikxa ietolich toripunn soddvonn diunche khatir Sorvespor khast laita. Israelak he doxer astana tika tichea visvaxiponnachea disancho ugddas ietolo, Sorvespor aple porjek porot ghetolo; khuxalkai ani xanti vostoli.

## Polleiat

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Hebrevank Potr

## Hebrevank Potr
**Epistle to the Hebrews**

#### Hebrevank Potr

Gel’lea xenkddeamnim hem Potr Pauluchem mhonn dhortalim. Punn Paulun hem potr boroilam mhonn sompeponim sangunk zaina : oxem amchea kallachea xastrianchem mot asa.

Hea potrachi bhas ani vixoi. Pauluchea heram potrancher melltat toslim nhoi. Punn Paulucho probhav hea potracher asa, oxem mhonnum-ieta.

Tor hem potr konnem boroilem zait ? Zaiteanchim nanvam suchoileant : Barnabas, Silas, Aristion, adi. Punn, chodd korun, Apolo hannem hem potr boroilam-xem dista. Lukan Apolochi sundorbhas, hurbevont vavr ani Povitr Pustokachi vollokh vakhannleant. ( D.I. 18, 24-28 polle)

Punn kedna, khoim ani konnak hem potr boroilam tem ugddapem zaunk na, ani hea vixoiancher uzvadd ghalunk sompem nhoi. Tea bhair, hea prosnam vixim ek mot na. Heram motam modem, manun ghevpa sarkem mot asa tem hem : 63vea vorsa, poile pavtti bondkhonnintlo sutt’toch, Paulun Palestinak ravtolea Kristi-Judev loka khatir, tem boroilam-xem dista. Him Kristanv mon’xam portun Judev lokachem Adlea Korarachem xastr dhortit mhonn bhirant asli; Adlea Korarache manddavolli poros, novi manddavoll odik vorti mhonn hea potrant dakhoilam.

Hi novi manddavoll Devanuch ghoddun haddlea; ti Devachi xevottachi porgottnni. Hi novi manddavoll provadianchea niropa pormanem asa ani Moizesachi Somurt khore sopurnnaiek pavoita. Mon’xasoimb ghetlolo Devacho Put he nove manddavollicho Porom-Iadnik ani mon’xanchim patkam bhogsunk Tannem xrextt-utt’tom iodn kelo to Deva mukhar sufoll zalo. Koxttank ani hinnponnank Tachea zoitant khub mhotv mell’llem dekhun, Tacho pattlav kortoleamnim sonvsarachea adavacher lokx ghalchem nhoi, punn sosnnikaien tras bhogche ani virponnim bhavarth samballcho. Heo soglleo xikovnneo hea potrant melltat.

#### Hea Potrachi manddavoll Oxi :

Prostavna : jezu Krist Devachi poripurnn prokasovnni : 1 : 1-3

Devdutam poros vhodd Kristachem vorteponn : 1:4-2:18

Moizesachea ani Joshuachea vorteponna poros vhodd Kristachem vorteponn : 3 : 1-4: 13

Kristachea iadnikponnachem vorteponn : 	4: 14-7: 28

Kristachea Korarachem vorteponn : 8 : 1-9:28

Kristachea iodnachem vorteponn : 10 : 1 – 39

Bhavarthachi prodhan’ki : 	11: 1-12:29

Xevottachi xiddkavnni ani sompadnni : 13: 1-25

## Polleiat
Epistle_to_the_Hebrews

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Haggai achem Pustok

## Haggai achem [[Pustok]]
**Book of Haggai**

Hea pustokant lhan-lhan xittkavnnio asat. Babilonient thaun portolole poile Judev Dev-mondir bandunk sodtat, tanchi humed moddtat. Magir Hag’gai ani Zakaria he donui provadi tankam novo nett ditat ani Jerubbabel, Judachea razpalak toxench porom’ Iadnik Joshuak, Dev-mondir bandpacho vaur suru korunk vinonti kortat. Hea vixim hea pustokant vachunk mellta.

Jedha Mondir ghorttan zaun aslem tedna Sorvespor xetkaranche koxtt nirfoll korta. Jedna te Mondir bandunk suru kortat tedna Sorvespor tankam udorgot bhasaita.

Hem novem Mondir adlea poros odik porzolltolem: ani Jerubbabelak Devan venchun kaddun taka soglli podvi bhasailea.

## Polleiat

Book_of_Haggai

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Habakuk achem Pustok

## Habakuk achem Pustok
**Book of Habakkuk**

Habakukachem pustok ekdom chotraien ani zotnaien boroilam. Survatekuch Deva ani provadia modem sonv’vad zata. Don pavtti Habakuk tokrar korta. Ani donui pavtti taka deivik zap mellta (1/2 – 2/4). Dusre pavtti tokrar korta tedna zulum’ kortolea noxtteacher panch xirap denvtat (2/5 – 20). Magir eka stotra udexim, provadi Sorvesporachea nimannea zoitachi somarombnni korta (ovesvor 3). Promannik monis zo Devacher visvas dovorta tacho Dev bhosm korcho na (2/4). Bhagevont Paulu Bhavartha vixim xikoita tedna tannem Habakukachi hi mhotvachi mhonni’ni (2/4) venchun kaddlea (polle Rom. 1/17; Gal. 3/11; Heb. 10/38).

## Polleiat

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Gonvacho Konno Vopar

## Voparincho hetu

Tednam xisamnim lagim sorun Taka vicharlem: “Voparimnim tanchê kodde kiteak uloitai?” Tannem portipall kelo: “Kiteak Sorginchea Rajeache gutt vollkhunchem dennem tumkam dil’lem asa; tankam herank na. Asa tankam Dev anink-ui ditolo ani tanchem map bhoron òt’tolem; punn na tankam, asa tem porian tanchê koddlem Dev kaddun ghetolo. Dekhun Hanv voparimnim tanchê kodde uloitam, kiteak polleun-ui tankam disona, ani aikun-ui tankam aikona ani somzo-i na.

Izaiasan oxem adinch sanglolem tem tanchê sovem pallon ieta:

‘Aikun-aikun tumkam kãi, somzochem na; polleun-polleun tumkam kãi dischem na. Kiteak hea lokachem kalliz zodd-nibor zalam, tanche kan bhere zaleat, tanche dolle dhamplole asat; na tôr dolleamnim tankam disunk lagtolem, kanamnim tankam sarkem aikunk melltolem, monan tankam somzotolem, ani, tim Mhojê-xim portun ieun, Hanv tankam borim korin .’

## Gonvacho Konno Vopar

Povitr Pustok ː Juanv 12 ː 24

24 Khorench khorem Hanv tumkam sangtam: gonvacho konno zomnir poddun morona zalear, to tosoch urta; punn morot zalear, zaitem pik dita.

“Voparimnim uloitolom, sonvsar rochloleak gupit asloleô vostu ukteô kortolom”, hem provadiachem utor oxem khorem zalem. (Matev 13:35)

## वपारिंचो हेतू

तेन्नां शिसांनीं लागीं सरून ताका विचारलें: “वपारिंनीं तांचê कडे कित्याक उलयताय?” ताणें पर्तिपाळ केलो: “कित्याक सर्गिंच्या राज्याचे गूट वळखुंचें देणें तुंकां दिल्लें आसा; तांकां हेरांक ना. आसा तांकां देव आनिंक-ऊय दितलो आनी तांचें माप भरन òत्तलें; पूण ना तांकां, आसा तें परियान तांचê कडलें देव काडून घेतलो. देखून हांव वपारिंनीं तांचê कडे उलयतां, कित्याक पळेवन-ऊय तांकां दिसना, आनी आयकून-ऊय तांकां आयकना आनी संजोय ना.

इजाय्ासान अशें आदिंच सांगललें तें तांचê सवें पाळन येता:

‘आयकून-आयकून तुंकां कांय, संमजूचें ना; पळोवन-पळोवन तुंकां कांय दिसचें ना. कित्याक ह्या लोकाचें काळीज जड-निबर जालां, तांचे कान भेरे जाल्यात, तांचे दोळे धांपलले आसात; ना तोर दोळ्यांनीं तांकां दिसुूक लागतलें, कानांनीं तांकां सार्कें आयकूंक मेळतलें, मनान तांकां संमजतलें, आनी, तीं म्हजê-शीं पर्तून येवन, हांव तांकां बरीं करीन .'

## गंवाचो कणो वपार

पवित्र पुसतक ː जुांव १२ ː २४

२४ खरेंच खरें हांव तुंकां सांग्तां: गंवाचो कणो जंनीर पडून मरना जाल्यार, तो तसच उर्ता; पूण मरत जाल्यार, जायतें पीक दिता.

“वपारिंनीं उलयतलं, संवसार रचलल्याक गुपीत आसललेो वसतू उक्तेो कर्तलं”, हें प्रवादियाचें उतर अशें खरें जालें. (मातेव १३:३५)

## Polleiat Niall
The Grain of Wheat, Commentary and Meditation 

## Bhaillo Adhar ani Guntn'ni
* Jezucheo Vopareo
* Parables of Jesus
* Another list, slightly different and only of the synoptic Gospels
* Catholic Encyclopedia: Parable

## Sondorbh


वर्ग:Konknni
वर्ग:Jezucheo Vopareo
वर्ग:Devachem Utor
वर्ग:Romi panam
Galasiekarank Pauluchem Potr

**Epistle to the Galatians**

Galaseikaram Dhaktte Azient, Kapadosia ani Frijia ganvam modem, jietalim. Tim videxiam modlim kristanv bhavarthi ani 52vea vorsa Paulun tankam Jezucher bhavarth dovrunk oddlolim. Tanche modem Paulucho vavr ekdom’ folladik zal’lo, tannim Povitr-Snan ghetlolem an tancher Povitr Atmo subham’ponnan denvlolo; tanche modem zal’lea ojapam udexim tanchea kallzamnim Povitr Atmo asa mhonn tthavem zatalem.

Paulun tankam don pavtti bhett keli ani, aplea updesam ani budhim vorvim, tankam bhavarthant thir kel’lim. Punn, tache dusre bhonvdde uprant, thodde Judev xastri tankam, nigtinch kristanv zal’leank, Paulun xikovnn dil’li tiche pros veglli ani virudh xikovnn ditat mhonn konna-konnachea potra vo kherit niropa vorvim taka khobor pavli. Ani virudh xikovnn mhollear hi : Kristi bhavarth dhorlea uprant-ui, promannikponn ani taronn melltolem zalear, sunot korunkuch zai ani Moizesan dil’leo chali-riti samballunkuch zai. tea bhair, Pauluk Devan kherit vavr diunk na mhonn sangun, he khotte xastri tacho odhikar kaddun uddounk sodtale.

Efezant astana hi khobor Pauluchea kanar poddli; punn hea aplea novea Kristanvank apunn bhett diunk pavona mhonnun, he gombhir poristhitik fuddo korunk Paulun hem potr boroilem. Hea potrant to aplich ani aple xikovnnechi rakhonn korta. Aplo odhikar Devan dil’lo odhikar ani apnnem dil’li xikovnn khori mhonn to nettan sangta. Taronn Moizesache Somurti vorvim nhoi, punn khursar morun punorjivont zal’lea Jezu Kristacher bhavarth dovrun mellta mhonn to dakhoita.

## Hea Potrachi manddavoll oxi :

Prostavna : 1 : 1-10

Paulucho Dhormdutacho odhikar : 1 : 11- 2: 21

Devache doiallaiechem Xubhvortoman : 3 : 1-4 : 31

Kristi svontontrai ani zobabdari : 5 : 1-6 : 10

Sompadnni : 6 : 11-18

## Polleiat
*Epistle_to_the_Galatians
*Books_of_the_Bible
*Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Fuddareanchem Pustok

## Fuddareanchem [[Pustok]]
**Book of Judges**

**Fuddareanchem pustok tin barik-mottea vibhagamnim vanttlam :**

**I:** 	Prostavna			Ovesvor 1/1-2/5

**II:**	Pustokacho mukhel bhag	Ovesvor 2/6-16/31

**III :**	Don purvonnam, poilem mhollear Danitkar dusrea zagear ravunk vetat ani Dev-Sthan bandtat, (polle ovesvor 17-18). Dusrem mhollear Gibeah-ant zalolea khuna pasot, Benjaminacher zhuz kortat tea vixim . (polle ovesvor 19-21)

Pustokachea mukhel bhagant Fuddareancho itihas vachunk mellta (2/6-16/31). Povitr Pustokache
Zannar hea Fuddareank, vhoddle Fuddari (Major) ani Lhan Fuddari (Minor) – oxem mhonnunontor
kortat.
 
Vhoddle Fuddari (6) he porim : Othniel, ehud, Barak (aniDeborah), Gideon, Jefthan ani Samson. 
Hancheo soggleancho kornneo bariksannem sangleat.

Lhan Fuddari (6) he porim : Shamgar, (3/31); Tola ani Jari, (10/1-15); Ibzan, Elon ani Abdon, (12/8-15) 
Hanchi choddxi khobor korunk na.

Vhoddle Fuddari porjechi suttka kortat tanche vixim zaiti onto rasa ; tancho oromb, tanchem vhoddponn 
ani kornnio khub toren veglleo asat. Punn soglleank ek vixeshtai asa ti mhollear : tankam kherit kurpa 
mell’llea, ek vorgunn mell’lla. Suttka korpachea karia pasot Devanuch tankam venchun kaddleat.

Lhan Fuddari mhollear Tola, Jair, Ibzan, Elon ani Abdon hanche vixim chodd mahiti na. tannim konnachi 
tori suttka kelea mhonn mellona. Tancho oromb, tanchea kuttumbachi khobor ani tankam khoinchea 
zagear purleat, itlem mat boroilolem mellta.

**Israelitank, hea pustokacho mukhel sondex ho :**

Lok odhormi zalolean Devan piddapidd dhaddun tankam 
Xikxa dili ani jedna tim Deva sorxim portolim tedna tankam zoit favo zalem. Sirakachea Pustokacho 
borovpi Fuddareanche thiraie pasot tankam vakhannta (polle Sir. 46/11-12). Toxench Hebrevank 
boroilole chittint, tanchea bhavarthak lagun ies mell’lla mhonn dakhoita (polle Heb. 11/32-34; 12/1).

## Polleiat

Book_of_Judges

Books_of_the_Bible

Bible

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Filipkarank Pauluchem Potr

## Filipkarank Pauluchem Potr
**Epistle to the Philippians**

#### Filipkarank Pauluchem Potr

Filipichi povitr-sobha mhollear Paulun Europachea ganvamnim sthaploli poili Kristi sobha. Masedonientlea eka mon’xachea dorxonak lagun, Paulu, Timot ani tache bhageli Aziek thaun Europak pavle.

Filipi xarant kai-kai mon’xamnim Jezucher bhavarth dovorlo, devchar boslolem ek cheddum borem zalem. Pauluk bondkhonnint ghalo, taka soddlo, ani uprant tea xarantlo to koddsorlo – hi soglli khobor Luk Dhormdutancho Itihas hea pustokant dita (DI 16, 11-40 polle ).

Lokak Paulucho khub moipas aslo ani dhormporgottnnechea vavrak tannim taka adar dil’lo; Paulu-I tanchi kherit opurbai kortalo ti hea potrant dixtti poddta. Zata title vegim, tankam bhett kortolo mhonn Paulu bhorvanso dakhoita.

Koslea soegak lagun hem potr boroilem tem potrantuch to sangta. Pauluk bondkhonnint ghala mhonn aikun, tachea gorzank pavunk, thodde poixe diun, Kristanv Filipkaramnim Epafroditak dhaddlo ani Paulucho sangati ani sevok kozo tache-xim rav mhonn tannim taka sanglem. He bhaxen vavr kortana, Epafrodit piddent poddlo ani sarko morunk pavlolo. To somadhan zatoch, taka porot Filipik dhaddunk Paulun chintlem. Filipkaranche povitr-sobhen adar dil’lea pasot, hea potrant Paulu tancho upkar attoita, ani Epafroditan apli seva keli mhonn tachi tust korta. Teach borabor, hea soegacho faido kaddun, bhavarthiam modem vefllochar asat te moddun uddounche mhonn Paulu tankam budh dita, ani Kristanv zal’leank Judev Adlea Koraracheo chali-riti kaideaxir koxeo pallunk boll kortale te vixim tankam xiddkaita. Hem potr Paulu bogor dusrean boroilem-xem disona. Tem 63 vorsa Roma xarant boroilam.

#### Hea Potrachi manddavoll oxi :

Prostavna 1 : 1-11

Pauluchi khaxa poristhiti : 1 : 12- 26

Krista sovem jivit : 1: 27 – 2 : 18

Timota ani Epafrodita vixim ievzonn : 2 : 19-30

Dusmanam ani sonkoxttam vixim xiddkavnnio : 3 : 1-4:9

Paulu ani tachea Filipkaranche ixttagotichi khunna : 4 : 10-20

Sompadnni : 4 : 21-23

## Polleiat
Epistle_to_Philemon

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Koloskarank Pauluchem Potr

## Koloskarank Pauluchem Potr
**Epistle to the Colossians**

#### Koloskarank Pauluchem Potr

53vea vorsa thaun tem 56vea vorsa porian Paulu Efezant astana, tachea xisamnim xubhvortomanacho nirop tea prantantlea bhitorlea ganvamnim vhelo. Hea xisam modem Epafras also; tannem Kolos, Laodiseia ani Hierapolis nogramnim Xubhvortoman porgottlem.

Aplea xisachea vavrak lagun, Paulun hurba dakhoili. Thoddim vorsam uprant, Romi somraza mukhar tachi nit zaunchi asli tedna, bondkhonnint astana, Epafrasa udexim Kolos nograntlea Kristanvanchi khobor Pauluk mell’lli. Zori Epafrasan dil’li khobor chodd-korun bori asli, tori he Koloskaranche tornne povitr-sobhent gombhir prosn asat mhonn Pauluk distalem. Thoim choltolea khotteponnak fuddo korunk, tannem spoxtt utramnim Jezu Krista amchea Soddvonnara vixim ani Tache Guddart Kuddi vixim, mhonnge Povitr-Sobhe vixim, nitt xikovnn dili; ani, hi xikovnn monant dhorun, Kristi apovnneak sobta toslem jivit jieunk tannem thodde nem’ dile.

Teach borabor khottea xikovnnancher tannem khor nixed marlo. Jezu Kristachea devponna vixim niz ani sarki somzonni dilea dekhun, hea Potrache poile don ovesvor ekdom mhotvache.

Koloskarank boroil’lem Potr Efezkarank boril’lea Potra bhaxen dista. Hea Potrant asat tim khub utram ani vakiam Efezkarank boroil’lea Potrant-ui melltat. Him Potram teach kallar boroil’lim, ani Judevan ani videxiam modem Kristanv zal;leank tim toiar kel’lim. Dekhun, him donui Potram borabor vachunk zai.

#### Hea Potrachi manddavoll oxi :

Prostavna : 1 : 1-8

Kristachem jivit ani vavr : 1: 9-2: 19

Krista sovem novem jivit : 2 : 20-4:6

Sompadnni : 4 : 7-18

## Polleiat
Epistle_to_the_Colossians

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Filemonak Pauluchem Potr

## Filemonak Pauluchem Potr
**Epistle to Philemon**

#### Filemonak Pauluchem Potr

Pauluk, poile pavtti roma xarant bondkhonnint ghalo tedna, to Onesimus mhonnlolea eka chakrak vollkhunk pavlo. Frijiechea Kolos nograntlea Filemonak, aplea dhoniak, Onesimus soddun ghel’lo. Hea parpollak Jesuchi vollokh diun Kristi dhormant bhitor kaddlea uprant, taka portun tachea dhonia-xim dhaddunk, Paulu bore sondik ravtalo. 63vea vorsa Koloskarank ek potr dhaddchem aslem tedna, hi sondi taka mell’li. Tikikus Pauluchea niropia borabor, Onesimus gelo. Khotkhotit ulo marun, Paulun aplea ixttak, Filemonak, hem potr boroilem ani mhatmikponnan hea parpollak vagoi mhonn tache lagim maglem.

## Polleiat
Epistle_to_Philemon

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Korintkarank Pauluchem Poilem Potr

## Korintkarank Pauluchem Poilem Potr
**First Epistle to the Corinthians**

#### Korintkarank Pauluchem Poilem Potr

Gresia desant, Korint xarant Judevancho ek zomo aslo, ani hem xar moddon poddlolea eka Grik xaracher bandlolem. Dhormdutanchea kallar girestkaien ani veapar-dhondean tem borench voir aslem, punn noitik jivitant sarkem mhellem zal’lem.

Aple dusre dhormporgottneche bhonvddent, Paulun don vorsam Korintant xikovnn dili, poilem devsthanant Judevank, ani upant, Titus Justus hachea ghora, videxiank. Aten xarant, Kristanv dhorma vixim, unch totvamnim bhorloli tannem kel’li boli onupeogi zal’li dekhun, Korint xarant Paulun sadea ulovpachi vat dhorli. Devan adim bhasail’lem toxem (DI 8/9 ani her-kodden polle), tannem zaitea videxianchem mon bodol’lem, punn Judevanche dusman’kaiek lagun taka khub soschem poddlem.

Korintkarank boroil’lim Pauluchim don potram amkam pavleant, punn tanche bhair, Paulun Korintkarank anink ek potr boroil’lem-xem dista. Efezache povitr-sobheche kai vangddi Korintantle povitrsobhek bhett korunk ail’le, te bhettecho foll koso, Paulun Korintkarank hem potr boroilem.

Paulu nigtoch Antiokie thaun portun ieun, tisre bhonvdder aslo tedna Korintantle povitr-sobhent duspott zalear mhonn hea niropiam udexim taka kollun ailem. Novxisamnim aplea atmik gurunk thodde prosn ghal’le ani te-I tachea nirnnoiak vo zobabak ravtale. Duspott zal’li ti nittaier ghalunk ani tanchea vicharank zobab diunk Paulun hem xastrik potr boroilem.

Tannem suttave kele te prosn he : chuku vinnem Kristi jivit, logn ani ankvarponn, Somiachem Jevonn, Povitr Atmean dil’lea vorgunnancho favo to upeog, nitixallamnim khottle, kuddea-devank bhettoil’lem khan-jevonn.

Hea potrachea 16vea ovesvorantlea 5-8 vollim pormannem, Pon’nasavea Disachea Utsova adim, Efez xarant, chodd korun 57 vea vorsache survatek, tannem hem potr boroilem-xem dista.

#### Hea Potrachi manddavoll oxi :

Prostavna : 1 : 1-9

Povitr-sobhent futti : 1 : 10-4:21

Lingi moriad ani ghorabeachem jivit : 5 : 1-7:40

Kristanv ani videxi : 8:1-11:1

Kristi jivit ani bhozonn : 11:2-14:40

Kristachem ani bhavarthianchem punorjivontponn : 15 : 1-58

Judeiant aslolea Kristanvam khatir dhormdananchi vorgonni : 16 : 1-4

Khasgi ievzonneo ani sompadnni : 16 : 5-24

## Polleiat
First_Epistle_to_the_Corinthians

Books_of_the_Bible

Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Levi-Xastr hem Pustok

## Levi-Xastr hem [[Pustok]]
**Leviticus**

**Prostavna ː** Hem pustok panch pustokam (Pentteuk), hacho vantto. Levi-Xastr vo Leviticus tachem nanv. Hebrev bhaxen poilim utram mhollear waiqra, "ani tannem apole".

levichea iadnikank tem ek sevadhormik pustok koxem dilam. Sopadpi konn ? Kitem xikoita ? Devan vinchun kaddlole porjen povitrtaen ttanch marunk zai mhonn hem pustok xikoita. He nem'kaide, riti ani porbo sobhar xenkddeamnim akharun aileat. Iadniki poromporent hea pustokan zolm ghetla.

Oslech kaide Suttkechea Pustokant melltat (Sutt. 25 – 31; 35-40). He nem’-kaide Moizesachea kalla thaun ietat, jedna to porjek oronneantlean haddtalo (Sutt. 20/34; Lev. 1/1; Lok. 1/1). Dekhun Moizesachea odhikara khal te ietat. Adle kaide asat, pordesant thaun ietoch hea kallache. Iadniki kaide, Dusrea Mondirache, Lev. 1-7 ovesvoramnim melltat. Aaronachi iadniki makhnni, nitollsanniche kaide, adlea kallar thaun ietat, ani “Farikponnacho Dis” – hea disak toiari kortat. Povitrtaechea Gronthant (Lev. 17-26) rajki kallacheo khub riti melltat. Povitrtaechi khobor purteponnim ekunnisvea (19) ovesvorant melltat, ani sot’tavisavea (27) ovesvorant ek addavnni asa, ti mondirak kel’lea denneanchi khobor korta.

## Polleiat

## Sandarbh


वर्ग:Konknni
वर्ग:Adlea Korarachim Pustokam (Old Testament Books)
वर्ग:Devachem Utor
वर्ग:Romi panam
Pedruchem Dusrem Potr

## Pedruchem Dusrem Potr
**Second Epistle of Peter**

#### Pedruchem Dusrem Potr

Hea Dusrea Potrant Pedru aplea Poilea Potrachi ani tantum dil’le xikovnnechi khobor korta. Hem Dusrem Potr chodd korun dhaktte Aziechea teach Kristi Sobhank boroilam-xem dista. Tanche modem khotte xikovpi, xastr-virodhi ani fottovpi upraslole, dekhun tannem hem Potr boroilem. Tanchem borem sugunni jivit ibaddun ani Jezu Kristachea dusrea iennneacho ani sonvsarachea xevottacho bhavarth soddun, te khotte xikovpi tankam khotti sot’tea bhasaitale. Tanche khotte xikovnnen upraslolea prosnank Jezuk khaza polel’lo ani aikol’lo tea govaiam koddlean mellta : he ki Devachi ani somia Jezuchi visvas favo asloli khori vollokh ditat. Hea Potracho xevott mhollear tea Kristi sobhanchea bhavam-bhoinnincho bhavarth ghott korunk ani khottea xikovpianchea chopkeant poddona zaunk tankam rakhuk.

Hem Pedruchem Dusrem Potr ani Judachem Potr itlim ekamekak lagim asat, ki Pedru aplea sangati Dhormdutachem Potr vollkhotalo ani tachea kolponancho tannem upeog kelo mhollear zata.

Hea Potracho boroinnar apnnakuch “ Simanv Pedru, Jezu Kristacho sevok ani Dhormdut” mhonntta. Apun somia Jezuchea rupantoracho khaxa govai mhonn sangta, ani Pauluk aplo mogacho bhav mhonnun lekhta.

Hem Potr kedna ani khoi boroilem tem 1/13-15 hea vollintlean gomun ieta. Aplem moron lagim pavlam mhonn Pedru zanno. Pedru Roma xarant rogtsakxi kozo melo mhonnttoch, hem Potr tannem 66-67vea vorsa Roma thaun boroilem mhonn mhonnunk zata.

Punn hea Potracho khoro boroinnar konn ? Khud Pedrun tem boroilam, vo tachem nanv gheun anink konnem tem boroilam zait ? Pedruchea Poilea Potrache Prostavnent he vixim ami sanglam tem hanga-I lagta.

#### Hea Potrachi manddavoll oxi :

Prostavna : 1 : 1-2

Kristi apovnnem : 1: 3-21

Fottkire xikovpi : 2 : 1-22

Jezuchem dusrem iennem : 3 : 1-18

## Polleiat
Second_Epistle_of_Peter

Books_of_the_Bible

Bible

## Sondorbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Korintkarank Pauluchem Dusrem Potr

**Second Epistle to the Corinthians**

Aple dhormporgottnneche tisre bhonvddechea xevottak, Masedonie thaun, Paulun Korintantlea Kristanvank, chodd korun 57vea vorsa zait, hem dusrem potr boroilem. Efezant don vorsam ravun, 
Paulu Korintache vatter also. Thoddo kall adim, Korintantlea Kristanvank ek khor potry tannem boroil’lem. Tacho bhavarthiancher koslo porinnam zala to polleunk, he nove Kristi sobhek bhett korunk tannem Titak Korintak dhaddlolo. He vixim Titan, porot ieun, Pauluk soglli khobor dili, tika lagun tannem Korintkarank hem dusrem potr boroilem.

Hea potrant Paulu aplea jivitachi ani muniarponnachi rakhonn korta; Jerusaleachea gorib kristanvam khatir potti ektthaim korchi mhonn magta; ani aplea krur virodhiank favo to zobab dita. Apunn Jezu Kristacho khoro Dhormdut mhonn apli ttika kortolea dusmanamnim vollkhunk zai mhonn to sangta ani aplem sadeponn ani aplo odhikar sorginchea kherit ani vixex dorxonam vorvim, toxench Jezuchea Xubhvortomana khatir apnnem soslolea koxttam-dogdam vorvim, tthavem zata mhonn Paulu dakhounk sodta.

#### Hea Potrachi manddavoll oxi :

Prostavna : 1 : 1-11

Paulu ani Korintachi povitr-sobha : 1: 12-7 : 16

Judeiachea Kristanvam khatir Dhormdananchi vorgonni : 8 : 1- 9 : 15

Paulu apunn dhormdut mhonn aplea odhikarachi rakhonn korta : 10: 1-13:10

Sompadnni : 13 : 11-14

## Polleiat
*Second_Epistle_to_the_Corinthians
*Books_of_the_Bible
*Bible

## Sandarbh


वर्ग:Konknni
वर्ग:Novea Korarachim Pustokam (New Testament Books)
वर्ग:Devachem Utor
वर्ग:Romi panam
Sant Gregory Nazianzus-acho

thumb|Icon of St. Gregory the Theologian
Fresco from Kariye Camii, Istanbul, Turkey
**Sant Gregory Nazianzus-acho** ho okhond bhavart porgottpi. Tannem Kristi bhavarta khatir khub kamgiri kelea.
## Bhurgeponnachem Jivit
Gregoryicho zolm Karbala hea ganvant zalo.Tacho Pay Gregory ani May Nonna eka girest kullantlim aslim.Nonnan aplea ghorkarak 325 Vorsak Kristanv Kelo.Gregory ani tachea bhavan Caesarius-an aplem poilem xikop aplea ghorant kelem. Tanchea Maman tankam Xikoile. Gregory tachea uprant aplem fuddlem xikop korunk Nazianzus-ak gelo. Athens pavtanch tachem Tarum bolladik Vadollak sampoddta tedna Gregory bhievun Deva lagim Oxem Magnnem Korta ki zor tor apunn hea bollvont vadollantlo suttlo zalear aplem akhem jivit tuka bhetoitlo mhonn ani to salvar zata ani sanglolem toxem aplem jivit Devak betoita.

## Padriponnachem Jivit

Gregorychea bautisma uprant tannem aplea ixttak Basil hachem sangnnem aikon aplem apovnnem mandun ghetlem ani novea bandun hadelia konventant bhitor sorlo.Jednam tacho bapui Gregory Bisp Saib aslo tedna taka aplea Diocesan adar zai aslo. Dekhun Gregori-k padriponnachem ord favo Keli. 41 vorsancher Gregorik Sasima ganvcho Bisp Saib mhunn vinchun kaddlo.Gregory porot Nazianzus ailo. Aplea bapaik adhar diunk Diocesanchi cholvonn fuddem voronk.
Tachea Maychea ani Paychea morna uprant 374 vorsak,Gregorin thir ravun Nazianzusachi Diocesan choloili. Aplem sogllem goribank diun to ek kottin jivit jeilo.375 hea vorsak tannem konvent soddlem.
Tem voros sompta mhunnosor tacho mogacho ixtt Basil sonvsarant ontorlo. Gregorichi bolaiki bori nasli dekhun taka tachea ixttachea mornak vochonk mevonk Na hea karonnak lagon to Basilachea bhavak chitt boroita ani bara ugddasachio kovita boroita.

## Devosponn Ani Dusro Vavr
Gregorik kherit bhaxen pneumatologist aslo. Pneumatology “mhungea Povitr Atmea sovem tachi soirigot”.Gregory ho poilo monis zannem Povitr Atmeachea pursanv kaddlem.
Gregory aplea bhorovpantlean oxem sangta krist amchea bhaxen ek monis zalo zaka amchech bhaxen atmo asa.

## Gregorichio Theology
oxem sangta Devacher bhavarth dovrat ani Dev sorginchea rajeant soglle rochnneak sukh xanti ditolo.
Hem sogllem soddun Gregory ek moladik kristanv monis zo chitti boroitalo. Ek boreantlo boro kovi,zo zaitio theological kovita boroitalo.zaite pavtti to aplea jivitacher ani aplea ixttanchea jivita voir boroitalo.

## Ugddasacheo vostu
Bhag.Gregorychi khudd Nazianzus ganvant matiek layli ani tachea ugddaschio vostu “constantinople” hea xharanth dhaddlio asat, heo soglio vostu “Bhagevont apostle” hea igrozent asa.

## Polleiat
List_of_Catholic_saints

वर्ग:Konknni
वर्ग:Catholic Igorjeche Sant
वर्ग:Sonvsaracho Prosidh vo Famadh Lok
वर्ग:Romi panam